DA Den Europæiske Unions Tidende CE 78/89

(2004/C 78 E/0087)

SKRIFTLIG FORESPØRGSEL P-2194/03

af Michael Cashman (PSE) til Kommissionen

(26. juni 2003)

Om: Varemærkeforfalskning og piratkopiering

I januar 2003 afholdt Kommissionen et forum for forebyggelse og bekæmpelse af varemærkeforfalskning og piratkopiering. Hvilke foranstaltninger vil Kommissionen iværksætte med henblik på at forbedre samarbejdet under tredje søjle for at bekæmpe ulovlig smugling af afgiftspligtige varer?

Svar afgivet på Kommissionens vegne af António Vitorino

(29. juli 2003)

Krænkelser af den intellektuelle ejendomsret, såsom varemærkeforfalskning og piratkopiering, er et stort problem i forbindelse med bekæmpelsen af den organiserede kriminalitet. Sådanne krænkelser er til skade for mange forskellige sektorer. Varemærkeforfalskning og piratkopiering er et internationalt fænomen, og der må ved bekæmpelsen tages hensyn hertil.

Den 30. januar 2003 afholdt Kommissionen som led i Forummet til Forebyggelse af Organiseret Kriminalitet et møde om bekæmpelse af piratkopiering og varemærkeforfalskning.

Mødet havde deltagelse af ca. hundrede eksperter og åbnede mulighed for en konstruktiv dialog mellem repræsentanter for erhvervslivet, nationale retslige myndigheder, politiet, toldvæsenet og europæiske og andre internationale organisationer.

Dette møde mundede bl.a. ud i følgende konklusioner:

— en erkendelse af, at det er vigtigt at harmonisere straffelovgivningen om varemærkeforfalskning i EU og at forbedre politiets og retsvæsenets samarbejde, navnlig hvor der er tale om organiseret kriminalitet, og at de strafferetlige sanktioner bør stå i forhold til overtrædelserne og have en afskrækkende virkning

— et behov for bestemmelser om konfiskation af udbytte fra strafbare forhold

— en erkendelse af, at lovgivning om forbedring af politiets og retsvæsenets samarbejde på EU-plan bør udnyttes fuldt ud i bekæmpelsen af varemærkeforfalskning og piratkopiering, navnlig hvor overtrædelserne begås i forbindelse med organiseret kriminalitet, og at princippet om gensidig anerkendelse af strafferetlige domme i videst muligt omfang bør finde anvendelse på sådanne overtrædelser

— en erkendelse af, at medlemsstaterne bør sørge for en god koordinering mellem de forskellige myndigheder, der er ansvarlige for bekæmpelsen af varemærkeforfalskning, f.eks. ved at oprette specialiserede nationale tjenester, hvis personale omfatter tjenestemænd såvel fra politiet som fra toldvæsenet

— at der bør oprettes offentlige/private partnerskaber, der kan medvirke til at forebygge varemærkeforfalskning og piratkopiering, og at uddannelsesprogrammerne for retsvæsenet og de tvangsfuldbyrdende myndigheder bør intensiveres.

Som en opfølgning af forum-mødet den 30. januar 2003 er Kommissionen ved at udarbejde en retsakt, der tager sigte på en tilnærmelse af de strafferetlige sanktioner på EU-plan og på en forbedring af det grænseoverskridende samarbejde mellem medlemsstaternes myndigheder.

Denne retsakt vil indeholde foranstaltninger under tredje søjle, som kan supplere direktivforslaget om foranstaltninger og procedurer til sikring af overholdelsen af intellektuelle ejendomsrettigheder (1).

Kommissionen vil også afholde yderligere møder for at fremme bekæmpelsen af varemærkeforfalskning og piratkopiering og for at opretholde et nært samarbejde med Europol, som har nedsat en ny arbejdsgruppe på dette område.

Hvad angår ulovlig smugling af afgiftsbelagte varer, f.eks. cigaretter, er en ny procedure for udveksling af oplysninger mellem Verdenstoldorganisationen (WCO) og Det Europæiske Kontor for Bekæmpelse af Svig (OLAF) trådt i kraft den 1. juli 2003, og den vil blive anvendt fra den 1. september 2003.

(1) KOM(2003)46 endelig udg.